Ühel õhtupoolikul jalutasin sisse Regalia poodi, et uurida nende šampanjariiulit. Aeg-ajalt olen sealt leidnud nii mõndagi huvitavat ning seekord peatus pilk kõigepealt üllatavalt hea hinnaga Paul Goergi šampanjadel, esindatud olid kõik 4 erinevat. Veelgi soodsama hinnaga nägin aga riiulis Saint-Maurice, hind 21 eurot/pudel. Kes ei riski, see šampust ei joo teatavasti ning otsustasin selle šampanja koju tuua, kuigi tuleb tunnistada, et olen nii mõnigi kord lennanud orki nende odavate šampanjadega. Möödus paar päeva ning nägin sama šampanjat ka Kaubamaja joogiletil laiutamas, paar eurot kallima, kuid siiski väga hea hinnaga.
Mina avasin oma pudeli, proovisin järele ning pean tunnistama, et pettuma ei pidanud – šampanja oli hea, aromaatne ning hästi joodav.
Aroom: tsitrusviljad, sidrun, kerge leib ja lilled.
Maitse mesine, barbariss, keskmaitses tsitrused, samas tunda täidlust ja ümarust. Pärminoodid. Lõppmaitse keskmisest pikem.
Väga nauditav ja küps jook, ümar ja täidlane, mis väärib igati oma hinda ning lausa nõuab maitsmist!